b'\n_START_ARTICLE_\nCvetje v jeseni (film)\n_START_SECTION_\nVsebina\n_START_PARAGRAPH_\nDoktor Janez, prileten odvetnik iz Ljubljane, se po\xc4\x8dasi naveli\xc4\x8da dolgo\xc4\x8dasnega mestnega \xc5\xbeivljenja, takrat pa ga obi\xc5\xa1\xc4\x8de bratranec Prese\xc4\x8dnikov Bo\xc5\xa1tjan, ki mu pove, da ga \xc5\xbee dolgo \xc4\x8dasa ni bilo pri njem na Jelovem Brdu pod Blego\xc5\xa1em. Janez se naposled le odlo\xc4\x8di, tudi po nasvetu prijatelja zdravnika, za\xc4\x8dasno pustiti mestno \xc5\xbeivljenje in oditi na Jelovo Brdo, kjer vse preseneti s svojim obiskom._NEWLINE_Tam Janez spet sre\xc4\x8da Meto, \xc5\xa1e ne dvajsetletno Bo\xc5\xa1tjanovo in Barbino h\xc4\x8derko, med katerima vzklije tiha ljubezen. Skupaj pre\xc5\xbeivita nepozabno poletje, toda zaradi razlike v letih in Metine srame\xc5\xbeljivosti se oba izgibata narediti odlo\xc4\x8dnej\xc5\xa1i korak. V tem \xc4\x8dasu se zgodi \xc5\xa1e ve\xc4\x8d pomembnih dogodkov: Janeza za\xc4\x8dne delo na kmetiji vse bolj veseliti, kmeta Skalar in Kalar se kon\xc4\x8dno spravita, potem ko je bil Skalar dolgo po nedol\xc5\xbenem zaprt, ker naj bi ubil Kalarjevega brata, med Prese\xc4\x8dnikovim hlapcem Danijelom in deklo Lizo se je ves \xc4\x8das pletlo ljubezensko razmerje, kjer pa Danijel zaradi ob\xc4\x8dasne pijanosti ni mogel za\xc4\x8deti resneje. Med romanjem na Crngrob kupi Janez Meti veliko lectovo srce, potem pa prav po kme\xc4\x8dko obra\xc4\x8duna z njenim biv\xc5\xa1im zaro\xc4\x8dencem Posavcem in njegovimi brati, ki so ju izzivali. Nazadnje povabi Meto vpri\xc4\x8do vseh na ples, kar ju precej zbli\xc5\xbea. Toda Janeza kli\xc4\x8dejo dol\xc5\xbenosti in se mora po\xc4\x8dasi vrniti nazaj v Ljubljano, Meta ga pospremi in ob slovesu si tiho izpovesta ljubezen. V Ljubljani pa kmalu za\xc4\x8dne razmi\xc5\xa1ljati, da bi si tudi sam kupil kmetijo in nato Meto zasnubil._NEWLINE_Enkrat jeseni pa Janeza obi\xc5\xa1\xc4\x8deta Danijel in Mla\xc4\x8dan, ki ga prosita za pomo\xc4\x8d. Danijel se je z Lizo dokon\xc4\x8dno raz\xc5\xa1el (vzela je prodajalca no\xc5\xbeev An\xc5\xbeona), Mla\xc4\x8dana pa mu\xc4\x8dijo dolgovi. Prosita ga za posojilo, da bi od\xc5\xa1la \xc5\xbeivet in slu\xc5\xbeit v Ameriko, obenem pa ho\xc4\x8de Mla\xc4\x8dan prodati \xc5\xa1e svojo doma\xc4\x8dijo. Danijel nagovarja Janeza, naj kupi Mla\xc4\x8danovo kmetijo in se gor tudi preseli ter kon\xc4\x8dno zasnubi Meto._NEWLINE_Ko je bila kup\xc4\x8dija sklenjena, se je Janez oglasil na Jelovem Brdu in Bo\xc5\xa1tjanu povedal, da je kupil Mla\xc4\x8danovo doma\xc4\x8dijo in da bi se rad poro\xc4\x8dil z Meto. Bo\xc5\xa1tjan in Barba sta privolila, Janez pa je hitel Meti povedat, da bi se rad poro\xc4\x8dil z njo, \xc4\x8de bi ga ona hotela. Ob vsem tem Meta ni mogla dojeti, kaj se ji je zgodilo, bila je presre\xc4\x8dna, in je zato umrla zaradi sr\xc4\x8dne hibe._NEWLINE_Leta so tekla, Janez postane \xc5\xbee star \xc4\x8dlovek in ko se odpravlja na pokopali\xc5\xa1\xc4\x8de, na poti sre\xc4\x8da Danijela, ki mu pove, da v Ameriki ni na\xc5\xa1el sre\xc4\x8de in je postal bera\xc4\x8d. Film se kon\xc4\x8da z Janezovim pogledom v hribe in Metinim glasom v njegovih mislih.'